b'\n_START_ARTICLE_\nJean Sibelius\n_START_SECTION_\nVia\xc8\x9ba \xc8\x99i opera\n_START_PARAGRAPH_\nJohan Julius Christian Sibelius, cunoscut sub numele de Jean Sibelius, s-a n\xc4\x83scut \xc3\xaentr-o familie vorbitoare de suedez\xc4\x83 \xc3\xaen H\xc3\xa4meenlinna, Marele Principat al Finlandei din cadrul Imperiul Rus. De\xc8\x99i apelativul \xc3\xaen cadrul familiei era "Janne", pe timpul studen\xc8\x9biei, acesta \xc3\xaencepe s\xc4\x83 foloseasc\xc4\x83 versiunea francez\xc4\x83 a numelui s\xc4\x83u. Cu acest nume, Jean Sibelius devine cunoscut lumii \xc3\xaentregi._NEWLINE_Datorit\xc4\x83 apari\xc8\x9biei mi\xc8\x99c\xc4\x83rii Fennomania ca expresie a na\xc8\x9bionalismului romantic, familia sa decide s\xc4\x83-l trimit\xc4\x83 la o \xc8\x99coal\xc4\x83 cu predare \xc3\xaen limba finlandez\xc4\x83, acesta urm\xc3\xa2nd \xc3\xaen perioada 1876 - 1885 cursurile Liceului Normal din H\xc3\xa4meenlinna (H\xc3\xa4meenlinnan normaalilyseo), primul liceu cu predare \xc3\xaen limba finlandez\xc4\x83 din toat\xc4\x83 \xc8\x9bara care \xc8\x99i-a deschis por\xc8\x9bile pe 1 septembrie 1873._NEWLINE_Na\xc8\x9bionalismul Romantic va deveni un element crucial at\xc3\xa2t \xc3\xaen opera lui artistic\xc4\x83, c\xc3\xa2t \xc8\x99i \xc3\xaen p\xc4\x83rerile sale politice. \xc3\x8en jurul v\xc3\xa2rstei de 15 ani, Sibelius \xc3\xae\xc8\x99i propune s\xc4\x83 devin\xc4\x83 un mare violonist, lucru pe care l-a \xc8\x99i realizat, av\xc3\xa2nd chiar un concert public \xc3\xaen Helsinki cu ultimele dou\xc4\x83 p\xc4\x83r\xc8\x9bi ale Concertului pentru vioar\xc4\x83 al lui Mendelssohn._NEWLINE_Dup\xc4\x83 absolvirea liceului \xc3\xaen 1885, Sibelius \xc3\xaencepe cursurile de Drept la Universitatea Finlandez\xc4\x83 Imperialist\xc4\x83 Alexandru (ast\xc4\x83zi Universitatea Helsinki). Av\xc3\xa2nd \xc3\xaen vedere faptul c\xc4\x83 era mult mai interesat de muzic\xc4\x83 dec\xc3\xa2t de drept, acesta abandoneaz\xc4\x83 studiile \xc3\xaen domeniul dreptului, urm\xc3\xa2nd \xc3\xaen perioada 1885- 1889 cursurile facult\xc4\x83\xc8\x9bii de muzic\xc4\x83 din Helsinki, care ast\xc4\x83zi \xc3\xaei poart\xc4\x83 numele (Academia Sibelius). Institutul de muzic\xc4\x83 din Helsinki a fost fondat \xc3\xaen anul 1882 de c\xc4\x83tre Martin Wegelius, care s-a num\xc4\x83rat printre profesorii lui Jean Sibelius._NEWLINE_\xc3\x8entre anii 1889-1890, Sibelius \xc3\xae\xc8\x9bi continu\xc4\x83 studiile la Berlin, av\xc3\xa2ndu-l ca profesor pe teoreticianul Alfred Becker. \xc3\x8en 1890, la Viena, \xc3\xaei are ca profesori pe Robert Fuchs \xc8\x99i Carl Goldmark. \xc3\x8en aceast\xc4\x83 perioad\xc4\x83, Sibelius renun\xc8\x9b\xc4\x83 la aspira\xc8\x9biile sale de a deveni "virtuoso" violonist. "Momentul \xc3\xaen care a trebuit s\xc4\x83 accept c\xc4\x83 am \xc3\xaenceput prea t\xc3\xa2rziu preg\xc4\x83tirea pentru a deveni virtuoso violonist a fost o con\xc8\x99tientizare dureroas\xc4\x83"._NEWLINE_Pe 10 iunie 1882, la V\xc3\xb6yri, Jean Sibelius se c\xc4\x83s\xc4\x83tore\xc8\x99te cu Aino J\xc3\xa4rnefelt (n. 10 august 1871 \xe2\x80\x93 d. 8 iunie 1969), iar \xc3\xaen 1903 se mut\xc4\x83 \xc3\xaen locuin\xc8\x9ba lor botezat\xc4\x83 Ainola ("al lui Aino") situat\xc4\x83 \xc3\xaen J\xc3\xa4rvenp\xc3\xa4\xc3\xa4, pe malul lacului Tuusula. Lacul cu o suprafa\xc8\x9b\xc4\x83 de 6 kilometri p\xc4\x83tra\xc8\x9bi -Tuusulanj\xc3\xa4rvi dup\xc4\x83 numele original finlandez, devine la \xc3\xaenceputul sec.al XX-lea un fel de colonie a arti\xc8\x99tilor. Pe l\xc3\xa2ng\xc4\x83 Sibelius, personalit\xc4\x83\xc8\x9bi ca Juhani Aho, Pekka Halonen, Eero J\xc3\xa4rnefelt, Joonas Kokkonen \xc8\x99i Aleksis Kivi locuiesc pe \xc8\x9b\xc4\x83rmurile acestuia. Aino \xc8\x99i Jean Sibelius au avut 6 fiice: Eva, Ruth, Kirsti (care a decedat la o v\xc3\xa2rst\xc4\x83 fraged\xc4\x83), Katarina, Margareta \xc8\x99i Heidi. Margareta a fost so\xc8\x9bia dirijorului \xc8\x99i compozitorului finlandez Jussi Jalas._NEWLINE_\xc3\x8en 1908 Sibelius a suferit o interven\xc8\x9bie chirurgical\xc4\x83, fiind suspect de cancer \xc3\xaen zona g\xc3\xa2tului. Se spune c\xc4\x83 aceast\xc4\x83 experien\xc8\x9b\xc4\x83, str\xc3\xa2ns legat\xc4\x83 de ideea mor\xc8\x9bii, a influen\xc8\x9bat opere precum Luonnotar sau Simfonia a patra, dar \xc8\x99i celelalte opere pe care le-a compus \xc3\xaen anii urm\xc4\x83tori._NEWLINE_Referitor la sursele sale de inspira\xc8\x9bie, trebuie men\xc8\x9bionat faptul c\xc4\x83 Sibelius iubea natura. \xc3\x8en Simfonia a \xc8\x99asea, spunea: _NEWLINE_\xe2\x80\x9eAceasta \xc3\xaemi aduce \xc3\xaentotdeauna aminte de mireasma primei z\xc4\x83pezi\xe2\x80\x9d, iar p\xc4\x83durile de l\xc3\xa2ng\xc4\x83 Ainola se spune c\xc4\x83 au inspirat opera Tapiola. Erik W. Tawaststjerna, muzician \xc8\x99i biograf al lui Sibelius, men\xc8\x9biona:_NEWLINE_" Chiar \xc8\x99i dup\xc4\x83 standardele nordice, Sibelius a r\xc4\x83spuns cu o intensitate excep\xc8\x9bional\xc4\x83 st\xc4\x83rilor naturii \xc8\x99i schimb\xc4\x83rii anotimpurilor: a scanat cerul cu binoclul s\xc4\x83u, urm\xc4\x83rind g\xc3\xa2\xc8\x99tele care zburau deasupra lacului \xc3\xaenghe\xc8\x9bat, a ascultat \xc8\x9bipetele cocorilor \xc8\x99i ecoul strig\xc4\x83telor g\xc4\x83inu\xc8\x99elor-de-balt\xc4\x83 deasupra terenurilor ml\xc4\x83\xc8\x99tinoase, chiar sub Ainola. El a savurat \xc3\xaembobocirea prim\xc4\x83verii la fel de mult ca aromele \xc8\x99i culorile toamnei"._NEWLINE_Anul 1926 a adus un declin al compozi\xc8\x9biilor sale dup\xc4\x83 Simfonia a \xc8\x99aptea, acesta a compus doar c\xc3\xa2teva opere majore, cum ar fi poemul simfonic Tapiola \xc8\x99i muzica incidental\xc4\x83 pentru piesa lui William Shakespeare Furtuna. \xc3\x8en ultimii 30 de ani ai vie\xc8\x9bii sale, Jean Sibelius a evitat s\xc4\x83 vorbeasc\xc4\x83 despre compozi\xc8\x9biile sale._NEWLINE_Exist\xc4\x83 dovezi substan\xc8\x9biale c\xc4\x83 Sibelius a lucrat la Simfonia a opta. \xc3\x8en 1931 \xc8\x99i 1932,a promis premiera a acestei simfonii lui Serge Koussevitzky, iar un eventual concert sub bagheta dirijorului Basil Cameron la Londra \xc3\xaen 1933 a beneficiat chiar \xc8\x99i de publicitate. Cu toate acestea, singurele dovezi concrete care sus\xc8\x9bin existen\xc8\x9ba Simfoniei a opta fac referire la un proiect de lege din 1933 pentru o copie fidel\xc4\x83 a primului act._NEWLINE_Sibelius a fost \xc3\xaentotdeauna destul de auto-critic, declar\xc3\xa2ndu-le prietenilor apropia\xc8\x9bi: "Dac\xc4\x83 eu nu pot scrie o simfonie mai bun\xc4\x83 dec\xc3\xa2t cea de a \xc8\x99aptea, atunci aceasta va fi ultima."_NEWLINE_Din moment ce niciun manuscris nu a fost g\xc4\x83sit, surse autorizate consider\xc4\x83 c\xc4\x83 este probabil ca Sibelius s\xc4\x83 le fi distrus \xc3\xaen 1945, an de-a lungul c\xc4\x83ruia a ars un num\xc4\x83r \xc3\xaensemnat de foi de lucru ._NEWLINE_So\xc8\x9bia lui, Aino men\xc8\x9bioneaz\xc4\x83:_NEWLINE_\xe2\x80\x9e\xc3\x8en anii \'40 a existat o mare auto-da-f\xc3\xa9 la Ainola. So\xc8\x9bul meu a colectat o serie de manuscrise \xc3\xaentr-un co\xc8\x99 de rufe \xc8\x99i le-a ars ca foc deschis \xc3\xaen sala de mese. P\xc4\x83r\xc8\x9bi din Suita Karelia au fost distruse. Mai t\xc3\xa2rziu, am v\xc4\x83zut r\xc4\x83m\xc4\x83\xc8\x99i\xc8\x9be de pagini arse- \xc8\x99i multe alte lucruri. Nu am avut puterea s\xc4\x83 iau parte la asta \xc8\x99i am p\xc4\x83r\xc4\x83sit camera, prin urmare, nu \xc8\x99tiu ce-a aruncat pe foc.\xc3\x8ens\xc4\x83, dup\xc4\x83 aceasa, so\xc8\x9bul meu a devenit mai calm si treptat, cu o dispozi\xc8\x9bie mai bun\xc4\x83.\xe2\x80\x9d\n_START_SECTION_\nStilul muzical\n_START_PARAGRAPH_\nPrima audi\xc8\x9bie a simfoniei Kullervo op.7, care a avut loc la Helsinki (28 aprilie 1892) a stat la baza renumelui s\xc4\x83u \xc3\xaen Finlanda. Din prima perioad\xc4\x83 de crea\xc8\x9bie a lui Sibelius, numit\xc4\x83 "romantico-na\xc8\x9bional\xc4\x83", face parte \xc8\x99i lucrarea \xe2\x80\x9eFinlandia\xe2\x80\x9d op. 26. Reputa\xc8\x9bia lui interna\xc8\x9bional\xc4\x83 a \xc3\xaenceput s\xc4\x83 se contureze \xc3\xaen Germania, dar \xc3\xaenainte de acest moment, el a \xc3\xaenso\xc8\x9bit orchestra simfonic\xc4\x83 din Helsinki, dirijat\xc4\x83 de Robert Kajanus, \xc3\xaen 1900, la Paris._NEWLINE_\xc3\x8en 1901 particip\xc4\x83 \xc3\xaempreun\xc4\x83 cu Richard Strauss la Heidelberg, la cel de-al 37-lea festival al \xe2\x80\x9eSociet\xc4\x83\xc8\x9bii muzicienilor germani\xcb\xae, iar \xc3\xaen 1903 se afl\xc4\x83 pentru prima oar\xc4\x83, din cele \xc8\x99ase c\xc4\x83l\xc4\x83torii care vor urma, \xc3\xaen Anglia._NEWLINE_\xc3\x8en 1904, Sibelius se stabile\xc8\x99te la J\xc3\xa4rvenp\xc3\xa4\xc3\xa4, la 30 de kilometri nord de Helsinki. Din aceast\xc4\x83 perioad\xc4\x83 dateaz\xc4\x83 celebrul Concert pentru vioar\xc4\x83 op. 47, muzica de scen\xc4\x83 pentru Kuolema op. 44 din care este extras celebrul Vals trist, \xc8\x99i muzica de scen\xc4\x83 pentru Peleas \xc8\x99i Melisande op. 46._NEWLINE_Stabilirea la J\xc3\xa4rvenp\xc3\xa4\xc3\xa4 a marcat \xc3\xaenceputul unei noi etape stilistice, mai atras\xc4\x83 de universal, mai concentrat\xc4\x83, mai clasic\xc4\x83 dec\xc3\xa2t precedenta \xc8\x99i ilustrat\xc4\x83 \xc3\xaendeosebi de Simfonia a III-a \xc3\xaen Do Major, veritabil arc de bolt\xc4\x83 al adev\xc4\x83ratei maturit\xc4\x83\xc8\x9bi a lui Sibelius._NEWLINE_\xc3\x8en 1909, \xc3\xaen timpul celei de-a patra c\xc4\x83l\xc4\x83torii \xc3\xaen Anglia, a fost terminat cvartetul de coarde Voces Intimae op.56, unica partitur\xc4\x83 de muzic\xc4\x83 de camer\xc4\x83 de mare anvergur\xc4\x83 a compozitorului._NEWLINE_Cu ocazia singurei lui c\xc4\x83l\xc4\x83torii \xc3\xaen Statele Unite (1914), chiar \xc3\xaenaintea declan\xc8\x99\xc4\x83rii primului r\xc4\x83zboi mondial, Sibelius compune unul din cele mai frumoase poeme simfonice ale sale, Oceanidele op .73. \xc3\x8en timpul r\xc4\x83zboiului, c\xc4\x83l\xc4\x83toriile se limiteaz\xc4\x83 la zona Peninsulei Scandinave._NEWLINE_La 8 decembrie 1915, la \xc3\xaemplinirea a 50 de ani a compozitorului, la Helsinki are loc prima audi\xc8\x9bie a primei versiuni (\xc3\xaen patru p\xc4\x83r\xc8\x9bi) a Simfoniei a V-a \xc3\xaen Mi bemol Major op. 82._NEWLINE_\xc3\x8en 1917, Finlanda \xc3\xaesi proclam\xc4\x83 independen\xc8\x9ba, apoi, p\xc3\xa2n\xc4\x83 \xc3\xaen 1918, a cade prad\xc4\x83 r\xc4\x83zboiului civil. Sibelius este nevoit s\xc4\x83 abandoneze J\xc3\xa4rvenp\xc3\xa4\xc3\xa4 \xc8\x99i se refugiaz\xc4\x83 la Helsinki, \xc3\xaen clinica psihiatric\xc4\x83 condus\xc4\x83 de fratele s\xc4\x83u._NEWLINE_Odat\xc4\x83 instaurat\xc4\x83 pacea, \xc3\xae\xc8\x99i reia c\xc4\x83l\xc4\x83toriile \xc8\x99i turneele \xc3\xaen Anglia (1921), Norvegia \xc8\x99i Suedia (1923) \xc8\x99i Italia (1924-1926). Lucr\xc4\x83rile importante ale acestor ultimi ani de crea\xc8\x9bie au fost Simfonia a VI-a op.104 \xc8\x99i Simfonia a VII-a op.105._NEWLINE_Din anii 1930, pentru Sibelius \xc3\xaencepe o perioad\xc4\x83 \xc3\xaen care renumele \xc8\x99i prestigiul s\xc4\x83u vor str\xc4\x83luci \xc3\xaen \xc8\x9b\xc4\x83rile anglo-saxone, perioad\xc4\x83 marcat\xc4\x83 \xc3\xaen special de c\xc4\x83r\xc8\x9bile lui Cecil Graz (Sibelius, Londra 1934) \xc8\x99i Constant Lambert (Music Hol, Londra 1934) \xc8\x99i prin festivalul cu lucr\xc4\x83rile sale organizat la Londra, \xc3\xaen 1938, de Sir Thomas Beecham._NEWLINE_To\xc8\x9bi anii celui de-al doilea r\xc4\x83zboi mondial \xc3\xaei petrece la J\xc3\xa4rvenp\xc3\xa4\xc3\xa4, \xc3\xaen pofida mai multor oferte de a merge \xc3\xaen Statele Unite. Moare la c\xc3\xa2teva s\xc4\x83pt\xc4\x83m\xc3\xa2ni dup\xc4\x83 ce \xc3\xaei dictase ginerelui s\xc4\x83u, dirijorul Jussi Jalas, un acompaniament pentru orchestr\xc4\x83 de coarde destinat lucr\xc4\x83rii Come Away Death, primul dintre cele dou\xc4\x83 lieduri op. 6o (1909), dup\xc4\x83 Noaptea regilor de Shakespeare._NEWLINE_Ca muzician na\xc8\x9bional, Sibelius poate fi apropiat de Janacek sau de Bart\xc3\xb3k pentru c\xc4\x83 el a face parte dintre cei care, pentru a se elibera de influen\xc8\x9ba germanic\xc4\x83, au recurs la "antidotul debussist". Rela\xc8\x9biile lui cu Finlanda nu au fost niciodat\xc4\x83 de ordin folcloric, pentru c\xc4\x83 la el nu apar citate de teme populare \xc8\x99i nici m\xc4\x83car - \xc3\xaen pofida culorilor de multe ori foarte subtil modale \xc8\x99i nontonale ale muzicii sale - un gen de folclor recreat ca la Bart\xc3\xb3k._NEWLINE_Fascinat la \xc3\xaenceput de Liszt \xc8\x99i Berlioz \xc8\x99i destul de influen\xc8\x9bat de ru\xc8\x99i, la un moment dat, Sibelius \xc8\x99i-a dat seama c\xc4\x83 muzica lui ar trebui s\xc4\x83 fie mai mult dec\xc3\xa2t un r\xc4\x83spuns colorat la Kalevala , \xc8\x99i pe termen lung, a p\xc4\x83r\xc4\x83sit aceast\xc4\x83 surs\xc4\x83 de inspira\xc8\x9bie, cel pu\xc8\x9bin \xc3\xaen ceea ce prive\xc8\x99te aspectele ei cele mai vizibile._NEWLINE_A reu\xc8\x99it s\xc4\x83 "exorcizeze" spectrul romantismului \xc8\x99i s\xc4\x83 devin\xc4\x83 \xc3\xaensu\xc8\x99i tipul artistului romantic disciplinat. \xc3\x8en acest sens, Sibelius se opune contemporanului s\xc4\x83u Gustav Mahler._NEWLINE_Marea for\xc8\x9b\xc4\x83 a muzicii lui Sibelius rezid\xc4\x83 \xc3\xaen faptul c\xc4\x83 din profunzimile ei statice, niciodat\xc4\x83 sinonime cu imobilitatea total\xc4\x83, izbucne\xc8\x99te o considerabil\xc4\x83 for\xc8\x9b\xc4\x83 motric\xc4\x83. Succesiunea celor \xc8\x99apte simfonii ale lui Sibelius ofer\xc4\x83 ocazia de a observa evolu\xc8\x9bia st\xc4\x83p\xc3\xa2nirii ideii de mi\xc8\x99care \xc8\x99i a autodisciplinei sale._NEWLINE_Sibelius declara c\xc4\x83 "ceea ce este esen\xc8\x9bialmente simfonic este curentul irezistibil care parcurge \xc3\xaentregul, \xc8\x99i aceasta prin opozi\xc8\x9bie cu pitorescul"._NEWLINE_\xc3\x8en calitate de simfonist, Sibelius, ca \xc8\x99i Mahler, nu renun\xc8\x9b\xc4\x83 la tonalitate, iar procedeele at\xc3\xa2t de eficace la care a recurge pentru a asigura continuitatea dinamic\xc4\x83, integr\xc3\xa2nd-o unei lentori cosmice sau mitice, "m\xc4\x83tur\xc3\xa2nd" totul \xc3\xaen trecerea ei - pedale lungi, note \xc8\x9binute izvor\xc3\xa2nd din profunzimile orchestrei \xc3\xaenainte de a da na\xc8\x99tere unor teme sau unor \xc3\xaentregi paragrafe, au totu\xc8\x99i ca rezultat o anumit\xc4\x83 fixa\xc8\x9bie tonal\xc4\x83. Unul dintre mijloacele lui Sibelius pentru a produce tensiunea este tocmai refuzul modula\xc8\x9biei aflate la \xc3\xaendem\xc3\xa2n\xc4\x83, iar din acest refuz eroic de a recunoa\xc8\x99te func\xc8\x9bia tonal\xc4\x83 a anumitor note decurg culorile deseori modale ale muzicii sale._NEWLINE_La Sibelius nu putem g\xc4\x83si niciodat\xc4\x83 sau aproape niciodat\xc4\x83 contrapunct \xc3\xaen sensul tradi\xc8\x9bional, acela al "fugii de \xc8\x99coal\xc4\x83". Muzica lui Sibelius este topologic\xc4\x83, se bazeaz\xc4\x83 pe varia\xc8\x9biuni topologice ale tensiunii, pe deform\xc4\x83ri continue ale materialului \xc8\x99i ale masei orchestrale, cu limitele la fel de extinse \xc3\xaen lungime pe c\xc3\xa2t de extinse erau \xc3\xaen \xc3\xaen\xc4\x83l\xc8\x9bime cele ale lui Var\xc3\xa8se . Ea \xc3\xaentoarce spatele configura\xc8\x9biilor polifonice ale trecutului, \xc3\xaen aceea\xc8\x99i manier\xc4\x83 \xc3\xaen care ast\xc4\x83zi studiul suprafe\xc8\x9belor \xc3\xaentoarce spatele geometriei euclidiene ._NEWLINE_Muzicianul englez Constant Lambert afirm\xc4\x83 c\xc4\x83 Sibelius este nu numai unul dintre cei mai mari simfoni\xc8\x99ti de la Beethoven \xc3\xaencoace, dar \xc8\x99i "una din cele mai des\xc4\x83v\xc3\xa2r\xc8\x99ite expresii din punct de vedere al formelor din c\xc3\xa2te a produs spiritul omenesc". Marea for\xc8\x9b\xc4\x83 a talentului s\xc4\x83u const\xc4\x83 \xc3\xaen ineditul mijloacelor de \xc3\xaenve\xc8\x99m\xc3\xa2ntare a ideilor muzicale, libertatea expresiei \xc8\x99i bog\xc4\x83\xc8\x9bia melodic\xc4\x83 ferit\xc4\x83 de tiparele conven\xc8\x9bionale. \xc3\x8en haosul diferitelor curente \xc8\x99i orient\xc4\x83ri, dar mai ales al avangardei formaliste occidentale, care cucere\xc8\x99te adep\xc8\x9bi pretutindeni, el \xc8\x99tie s\xc4\x83 \xc3\xaemprumute din toate numai ceea ce convine muzicii sale, f\xc4\x83r\xc4\x83 s\xc4\x83 renun\xc8\x9be la particularit\xc4\x83\xc8\x9bile concep\xc8\x9biilor personale.'